CELEX: 62021TN0532
Language: el
Date: 2021-08-31 00:00:00
Title: Υπόθεση T-532/21: Προσφυγή της 31ης Αυγούστου 2021 — MAZ-upravljajusaja kompanija holdinga Belavtomaz κατά Συμβουλίου

18.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 422/30
            
         
      Προσφυγή της 31ης Αυγούστου 2021 — MAZ-upravljajusaja kompanija holdinga Belavtomaz κατά Συμβουλίου
      (Υπόθεση T-532/21)
      (2021/C 422/39)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: OAO Minskii Avtomobilnyi Zavod — upravljajusaja kompanija holdinga Belavtomaz (Μινσκ, Λευκορωσία) (εκπρόσωποι: D. O’Keeffe, Solicitor, και N. Tuominen, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2021/997 του Συμβουλίου, της 21ης Ιουνίου 2021, για την εφαρμογή του άρθρου 8α παράγραφος 1 του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία (1), και την εκτελεστική απόφαση (ΚΕΠΠΑ) 2021/1002 του Συμβουλίου, της 21ης Ιουνίου 2021, για την εφαρμογή της απόφασης 2012/642/ΚΕΠΠΑ σχετικά με περιοριστικά μέτρα εν όψει της κατάστασης στη Λευκορωσία (2) (στο εξής: προσβαλλόμενες πράξεις), στο μέτρο που αφορούν την προσφεύγουσα· και
               
            
                  —
               
               
                  να καταδικάσει το Συμβούλιο στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι οι προσβαλλόμενες πράξεις παραβιάζουν την αρχή της αποτελεσματικής δικαστικής προστασίας. Η προσφεύγουσα υποστηρίζει ότι το Συμβούλιο παρέβη το άρθρο 8α, παράγραφος 2, του κανονισμού 765/2006 του Συμβουλίου, καθόσον δεν ενημέρωσε, με ατομική γνωστοποίηση, την προσφεύγουσα για τα μέτρα που είχαν ληφθεί εις βάρος της. Επιπλέον, από τις 18 Ιουνίου 2012, η επωνυμία της προσφεύγουσας είναι Open Joint Stock Company «Minsk Automobile Works» — Management Company of «BELAVTOMAZ» Holding. Οι προσβαλλόμενες πράξεις δεν προσδιορίζουν ορθώς την κατονομαζόμενη οντότητα, καθόσον κάνουν μνεία της επωνυμίας Minskii Avtomobilnyi Zavod (MAZ) / OJSC «MAZ», την οποία η προσφεύγουσα ουδέποτε χρησιμοποίησε ως επίσημη, καταχωρισμένη επωνυμία (ούτε σε πλήρη ούτε σε συντετμημένη μορφή). Κατά συνέπεια, η προσφεύγουσα διατείνεται ότι δεν είναι σε θέση να προσδιορίσει το ακριβές περιεχόμενο των προσβαλλόμενων πράξεων.
               
            
                  2.
               
               
                  Με τον δεύτερο λόγο ακυρώσεως προβάλλεται ότι το Συμβούλιο υπέπεσε σε πρόδηλη πλάνη εκτιμήσεως, καθόσον συμπεριέλαβε την προσφεύγουσα στα παραρτήματα των προσβαλλόμενων πράξεων. Η προσφεύγουσα ισχυρίζεται ότι οι λόγοι που παρατίθενται στις προσβαλλόμενες πράξεις για να δικαιολογηθεί η καταχώρισή της είναι ατεκμηρίωτοι, ουσία εσφαλμένοι και αβάσιμοι. Επιπροσθέτως, η πλημμελής αιτιολογία που προβλήθηκε από το Συμβούλιο δεν αποδεικνύει επαρκή σύνδεση με το περιεχόμενων των επίμαχων πράξεων.
               
            
                  3.
               
               
                  Με τον τρίτο λόγο ακυρώσεως προβάλλεται ότι οι προσβαλλόμενες πράξεις δεν ανταποκρίνονται στον βαθμό αποδείξεως που απαιτείται για την επιβολή ατομικών κυρώσεων. Το Συμβούλιο εφάρμοσε μέτρο παράνομου χαρακτήρα, καθόσον επιχείρησε να κάνει χρήση ατομικών μέτρων για την επίτευξη του σκοπού του περιορισμού των επιχειρηματικών δραστηριοτήτων και των κερδών αλλοδαπής κρατικής επιχειρήσεως.
               
            
         (1)  ΕΕ 2021, L 219 I, σ. 3.
      
         (2)  ΕΕ 2021, L 219 I, σ. 70.